Gagak nganggo lar-e merak : wong asor / wong cilik tumindak kaya wong luhur (gedhe). Gajah alingan suket teki : lair lan batine ora padha, mesthi bakal ketara. Gajah (nggajah) elar : sarwa gedhe lan dhuwur kekarepane. Gajah ngidak rapah (godhong garing) : nerang wewalere dewe. Gajah perang karo gajah, kancil mati ing tengahe : wong gedhe sing padha pasulayan, wong cilik sing dadi korbane. Garang garing : wong semugih nanging sejatine kekurangan. Gawe luwangan kanggo ngurungi luwangan : golek utang kanggo nyaur utang. Gayuk-gayuk tuna, nggayuh-nggayuh luput : samubarang kang dikarepake ora bisa keturutan. Gliyak-gliyak tumindak, sareh pakoleh : senajan alon-alon anggone tumindak, nanging bisa kaleksanan karepe. Golek banyu bening : meguru golek kawruh kang becik. Golek-golek ketemu wong luru-luru : karepe arep golek utangan malah dijaluki utang. Gupak pulute ora mangan nangkane : melu rekasa nanging ora melu ngrasakake kepenake. Idu didilat maneh : murungake janji kang wis diucapake. Iwak lumebu wuwu : wong kena apus kanthi gampang.